“Ons slaap nie vanaand hier nie. Die naweek gaan ons al ’n ander blyplek kry. Die huis is gelukkig klaar verkoop,” sê mnr. Viviers.
Dit is in dié huis in Cloverstraat, Bloemspruit, waar sy seun eergister byna vermoor is. Dis ook by dié huis wat 100 m van die Bergman Square-plakkerskamp en Eeufeesweg is waar hy herhaaldelik oor die afgelope vyf jaar diefstalle moes ervaar.
Delport vertel dat sy haar driejarige dogtertjie eergister gebad het terwyl haar broer elders by die huis stil-stil oorval moes gewees het. Sy het ’n handdoek gaan haal toe sy by ’n toe deur kom wat nooit toe moes gewees het nie.
“Ek het gedink my broer het ’n epileptiese aanval gekry. Ek het om die huis na die ander deur gehardloop. Voor dié deur het ek bloed gesien en eers gedink dat sy neus begin bloei het,” vertel sy.
Toe sy in die huis kom, is ’n mes voor haar gehou en ’n jong man van tussen 16 en 21 jaar oud het vir haar gesê sy moet stilbly anders lyk sy soos haar broer.
Sy hande was agter sy rug met ’n elektriese draad vasgebind. Bloed het by die steekwond in sy oog uitgeloop en sy hemp was vol bloed.
Sy suster het toe vir die skelm gesê hy moet nou nie meer mense seermaak nie en hy kan vat wat hy wil.
“Toe ek by die polisiekantoor kom (sowat ’n uur ná die aanval) het my seun daar gesit sonder enige hulp. ’n Polisievrou het van ’n telefoonhokkie die ambulans probeer bel. Ek het hom toe hospitaal toe gevat,” sê mnr. Viviers.
Teen gistermiddag laat was die polisie nog nie by sy huis om die misdaadtoneel te ondersoek nie. ’n Mes waarmee die seun vermoedelik gesteek is, hou mnr. Viviers nog in ’n plastieksakkie.